RT งานยังรุ่ง!
สถานการณ์โควิดที่คลี่คลาย นำมาสู่การเปิดเมือง เปิดประเทศ ประกอบกับภาครัฐและเอกชนเริ่มทยอยเปิดการประมูลโครงการต่าง ๆ ก็น่าจะส่งผลดีต่อ RT
สถานการณ์โควิดที่คลี่คลาย นำมาสู่การเปิดเมือง เปิดประเทศ ประกอบกับภาครัฐและเอกชนเริ่มทยอยเปิดการประมูลโครงการต่าง ๆ ก็น่าจะส่งผลดีต่อ RT
5 ส.ค. 2565

คุณค่าบริษัท
ในไตรมาสแรกปีนี้ ผลประกอบการของบริษัท ไร้ท์ทันเน็ลลิ่ง จำกัด (มหาชน) หรือ RT ซึ่งทำธุรกิจรับเหมาก่อสร้างเฉพาะทางที่มีความโดดเด่นในเรื่องการขุดเจาะอุโมงค์ ออกมาไม่สู้ดีนัก โดยพลิกมาขาดทุน 25 ล้านบาท จากช่วงเดียวกันของปีก่อนที่มีกำไรสุทธิ 37 ล้านบาท เนื่องจากยังได้รับผลกระทบจากวิกฤตโควิด
แต่จากสถานการณ์โควิดที่คลี่คลาย นำมาสู่การเปิดเมือง เปิดประเทศ ประกอบกับภาครัฐและเอกชนเริ่มทยอยเปิดการประมูลโครงการต่าง ๆ ก็น่าจะส่งผลดีต่อ RT ซึ่งคาดว่าผลการดำเนินงานในไตรมาส 2/2565 จะปรับตัวดีขึ้น เนื่องจากส่งมอบงานและทยอยรับรู้รายได้จากแบ็กล็อกได้มากขึ้น
โดย ณ วันที่ 25 ก.ค. 2565 RT มีแบ็กล็อกรวมอยู่ที่ 7,254.33 ล้านบาท ล่าสุดได้ชนะการประมูลงานในโครงการสายไฟลงดิน ขนานเส้นทางรถไฟฟ้าสายสีส้มของการไฟฟ้านครหลวง (กฟน.) มูลค่า 520.09 ล้านบาท คาดจะเซ็นสัญญารับงานในเดือน ส.ค.นี้ ซึ่งจะช่วยหนุนแบ็กล็อกเพิ่มขึ้นเป็น 7,774.42 ล้านบาท
ขณะเดียวกัน อยู่ระหว่างการติดตามงานโครงการสายไฟลงดิน งานกรมทางหลวง และงานกรมชลประทานต่อเนื่อง รวมถึงติดตามงานสัญญาใหม่ ในโครงการก่อสร้างทางรถไฟทางคู่ สายเด่นชัย-เชียงราย เพิ่มเติม มูลค่าประมาณ 2,300 ล้านบาท คาดจะสรุปภายในไตรมาส 3/2565 และอยู่ระหว่างเจรจารับงานโรงไฟฟ้าพลังงานน้ำในสปป.ลาว ซึ่งน่าจะชัดเจนในช่วงไตรมาส 4/2565 และจะเริ่มรับรู้รายได้ในปี 2566
นอกจากนี้ ยังมีแผนเข้าประมูลงาน ทั้งงานโครงสร้างพื้นฐานขนาดใหญ่ของภาครัฐ  งานก่อสร้างที่ต่อยอดจากการเป็นผู้รับเหมาช่วง (Subcontract) และงานโครงการก่อสร้างภาคเอกชน ซึ่งจะมุ่งเน้นงานมาร์จิ้นสูง โดยคาดปีนี้จะมีแบ็กล็อกแตะระดับ 8,500 ล้านบาท ซึ่งจะทยอยรับรู้รายได้ถึงปี 2567 ทำสติถิสูงสุด นับตั้งแต่ก่อตั้งบริษัทมา
และมั่นใจภาพรวมผลการดำเนินงานของปี 2565 จะมีรายได้รวมแตะระดับ 3,000 ล้านบาท หรือเติบโต 15-20% เมื่อเทียบกับปี 2564 ที่มีรายได้รวม 2,490 ล้านบาท
ก็ต้องติดตามกันต่อไปว่า RT จะบรรลุเป้าหมายที่วางไว้ได้หรือไม่
…
รายชื่อผู้ถือหุ้นใหญ่
รายชื่อกรรมการ